அமெரிக்காவின் "9ஃ11 பயங்கரவாத எதிர்ப்பு போர்" காலகட்டத்தின் போது, போரில் தானும் இணைந்து கொள்வதாக சீனா அறிவித்தது. உய்குர் இஸ்லாமிய தீவிரவாதிகளை சர்வதேசரீதியாக அடக்க முனைந்தது. ஆனால் சீனாவின் வேண்டுகோள் செவிடன் காதில் ஊதிய சங்காகிப் போனது. அமெரிக்காவுக்கோ செச்செனிய, உய்குர் இஸ்லாமிய தீவிரவாதிகள் குறித்து எந்தவிதமான அக்கறையும் இருக்கவில்லை. பயங்கரவாத தாக்குதல்களை செய்திருந்தாலும், அமெரிக்க வெளிவிவகார கொள்கை அவர்களை விடுதலைப் போராளிகளாக கணித்தது. மேற்கத்திய ஊடகங்கள் அவர்களின் போராட்டத்தின் நியாயத்தன்மையை நேரமெடுத்து சொல்லிக் கொண்டிருக்கும். அதே நேரம், உதாரணத்திற்கு பாலஸ்தீன இயக்கங்களின் வன்முறையை அர்த்தமற்ற பயங்கரவாத பைத்தியக்காரத்தனம் என சித்தரிக்கும். அமெரிக்க அரசின் வெளிவிவகாரத் துறை, "நல்ல பயங்கரவாதிகள்", "கெட்ட பயங்கரவாதிகள்" என்று இரண்டு வகை இருப்பதாக கருதுகின்றது. அமெரிக்காவை அல்லது மேற்குலகை எதிர்ப்பவர்கள் எல்லோரும் கெட்ட பயங்கரவாதிகள். மற்றவர்கள் நல்ல பயங்கரவாதிகள். அதனடிப்படையில், அண்மையில் குவாந்தனமோ சிறையில் இருந்து விடுதலை செய்த உய்குர் தீவிரவாதிகளை சீன அரசிடம் ஒப்படைக்கவில்லை.